Det rumenske akademi

**Det rumenske akademi** (rumensk: *Academia Română*) er Romanias høyeste forum for vitenskap og kultur. Akademiet ble grunnlagt 1. april 1866. Det har sitt hovedsete i București, og har i tillegg avdelinger i Iași, Cluj-Napoca og Timișoara.

Ifølge statuttene kan akademiet bestå av opptil 181 ordinære eller korresponderende medlemmer, og 135 æresmedlemmer, hvorav høyst 40 skal være fra Romania. Per 2017 hadde akademiet 74 fullverdige medlemmer og 86 korresponderende medlemmer (totalt 160). Videre hadde akademiet 37 æresmedlemmer fra Romania og 91 utenlandske æresmedlemmer i 2017 (totalt 128). Medlemskapet varer livet ut.

Akademiet har som formål å fremme rumensk kultur, språk og litteratur, utgi akademiets ordbok for rumensk språk (*Dicționarul explicativ al limbii române* forkortet *DEX*) og oppslagsverk over rumensk litteratur, samt å fremme forskning innen ulike vitenskapelige områder.

## Historie

Akademiet ble stiftet den 1. april 1866 etter et initiativ fra Constantin Alexandru Rosetti (1816–1885). Det opprinnelige navnet på akademiet var *Societatea Literară Română* («Det rumenske litteraturselskapet»).

Stiftelsesdokumentet ble undertegnet av Vasile Alecsandri, Vincențiu Babeș, George Bariț, Ioan D. Caragiani, Timotei Cipariu, Dimitrie Cozacovici, Ambrosiu Dimitrovici, Ștefan Gonata, Alexandru Hâjdău, Ion Heliade-Rădulescu (akademiets første preses), Iosif Hodoșiu, Alexandru Hurmuzaki, Nicolae C. Ionescu, August Treboniu Laurian, Titu Maiorescu, I. C. Massim, Andrei Mocioni, Gavriil Munteanu, Costache Negruzzi, Alexandru Roman, C.A. Rosetti, Ion G. Sbiera, Constantin Stamati, Ioan Străjescu og V. A. Urechia. 

Navnet ble i 1867 forandret til *Societatea Academică Romînă* og i 1879 til *Academia Română*.

Etter 1948 måtte akademiet skifte navn til *Academia Republicii Populare Române* («Folkerepublikken Romanias akademi»), senere til în *Academia Republicii Socialiste România* («Den sosialistiske republikk Romanias akademi»)*.* Samtidig ble over 100 medlemmer ekskludert. I perioden 1948-1989, under det kommunistiske diktatur, ble tildelingen av akademimedlem-tittelen et politisk instrument, og kriteriet for vitenskapelig lærdom ble ofte komplettert eller til og med erstattet av «sunt opphav» eller «kommunistpartifortjenester». Et eksempel er at både diktator Nicolae Ceaușescu og hans kone Elena Ceaușescu ble tatt opp som akademimedlemmer.
## Preseser
* Ion Heliade-Rădulescu 1867–1870
* August Treboniu Laurian 1870–1872
* Nicolae Crețulescu 1872–1873
* August Treboniu Laurian 1873–1876
* Ion Ghica 1876–1882
* Dimitrie Alexandru Sturdza 1882–1884
* Ion Ghica 1884–1887
* Mihail Kogălniceanu 1887–1890
* Ion Ghica 1890–1893
* George Bariț 1893
* Iacob C. Negruzzi 1893–1894
* Ion Ghica 1894–1895
* Nicolae Crețulescu 1895–1898
* Petru Poni 1898–1901
* Petre S. Aurelian 1901–1904
* Ioan Kalinderu 1904–1907
* Anghel Saligny 1907–1910
* Iacob C. Negruzzi 1910–1913
* Constantin I. Istrati 1913–1916
* Petru Poni 1916–1920
* Dimitrie Onciul 1920–1923
* Iacob C. Negruzzi 1923–1926
* Emil Racoviță 1926–1929
* Ioan Bianu 1929–1932
* Ludovic Mrazec 1932–1935
* Alexandru Lăpedatu 1935–1938
* Constantin Rădulescu-Motru 1938–1941
* Ion Th. Simionescu 1941–1944
* Dimitrie Gusti 1944–1946
* Andrei Rădulescu 1946–1948
* Traian Săvulescu 1948–1959
* Athanase Joja 1959–1963
* Ilie G. Murgulescu 1963–1966
* Miron Nicolescu 1966–1975
* Theodor Burghele 1976–1977
* Gheorghe Mihoc 1980–1981
* Radu Voinea 1984–1990
* Mihai Corneliu Drăgănescu 1990–1994
* Virgiliu Niculae Constantinescu 1994–1998
* Eugen Simion 1998–2006
* Ionel Haiduc 2006–2014
* Ionel Valentin Vlad 2014-2017
* Ioan-Aurel Pop 2018-

## Institutter
Det rumenske akademi har 14 forskningsavdelinger innen blant annet matematikk, medisin, statsvitenskap og humaniora, med tilsammen 65 forskningsområder. De 14 avdelingene er:
* Institutt for filologi og litteratur
* Institutt for historie og arkeologi
* Institutt for matematikk
* Institutt for fysikk
* Institutt for kjemi
* Institutt for biologi
* Institutt for geonomikk
* Institutt for ingeniørfag
* Institutt for skog og landbruk
* Institutt for medisin
* Institutt for økonomi, jus og sosiologi
* Institutt for filosofi, teologi, psykologi og pedagogikk
* Institutt for kunst, arkitektur og audio-visuelle disipliner
* Institutt for informasjonsvitenskap og -teknologi

## Referanser


## Eksterne lenker
*